kardosdrur/scandi-wiki huggingface dataset:
Pernille Frahm

Pernille Maria Frahm (født 1. april 1954 i Hillerød) er en dansk lærer og  tidligere medlem af Folketinget og Europa-Parlamentet, valgt for Socialistisk Folkeparti.

Pernille Frahm blev folketingsmedlem første gang for Københavns Amtskreds fra 12. december 1990-20. september 1994 og for Vestre Storkreds fra 11. marts 1998-19. juli 1999. I juli 1999 blev hun valgt til Europa-Parlamentet, hvor hun sad til 2004. 13. november 2007 blev hun atter valgt til Folketinget, denne gang for Østjyllands Storkreds. Ved Folketingsvalget 2011 opnåede hun ikke genvalg. I 2012 stoppede hun som Folketingskandidat.

Hun er datter af lektor Christian Frahm og børnehaveleder Eva Bodil Frahm, har gået på Søborg Skole, Den lille skole i Nygade (Åbenrå), Den lille skole på Gammelmosevej, Ølstykke Centralskole, Højby Centralskole (Odense), Bøgehøjskolen, Odense Friskole og Mulernes Legatskole, Odense. Student fra Lyngby Statsskole 1975. Hun har lærereksamen fra Frederiksberg Seminarium 1978 og har arbejdet som lærer ved Skolen for Musik & Teater 1995-1997, på Skolen på Gasværksvej 1997 og Maglegårdsskolen 1998.

Pernille Frahm har været opstillet til Folketinget i Gentoftekredsen 1990-1992, i Rødovrekredsen og Herlevkredsen 1992-1996 og i Vesterbrokredsen fra 1996. Frahm var ved folketingsvalget i 2007 opstillet i Århus Østkredsen, og var indtil 2012 opstillet i Hvidovrekredsen.

23. april 2008 stemte Pernille Frahm (sammen med Eigil Andersen, Jonas Dahl og Kristen Touborg) imod Lissabon-traktaten og dermed imod Socialistisk Folkepartis partilinje.

Privatliv 
Hun er tidligere samlevende med tidligere partiformand Villy Søvndal.

Referencer

Eksterne henvisninger 
 Pernille Frahms blog på Modkraft.dk

Tidligere folketingsmedlemmer fra SF
Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Medlemmer af Europa-Parlamentet fra Danmark 1999-2004
Personer fra Hillerød
Lærere fra Danmark
Kaj Leo Johannesen

Kaj Leo Holm Johannesen (født 28. august 1964 i Tórshavn, Færøerne) er politiker i partiet Sambandsflokkurin som han er formand for. Den 24. september 2008 blev han Færøernes lagmand og beholdt posten indtil 2. september 2015, hvor han gik af efter at have tabt lagtingsvalget dagen før. 

Han er søn af Karin og Leo Hans Johannesen (død 1991), Mykines, og gift med Jórun Johannesen, f. Bærendsen fra Sandø og sammen har de sønner Heini, Jákup, og Jónas Holm Johannesen.

Karriere

Politik 
Kaj Leo Johannesen meldte sig ind i Sambandsflokkurin i 1988, og var fra 1997-2000 rådmand i Tórshavns byråd. I 2002 blev han valgt til Lagtinget og blev 2004 formand for Sambandsflokurin. Fra 2003 – 2004 var han næstformand i Lagtingets Kontroludvalg og medlem af Erhvervsudvalget. Fra 2004 – 2008 var han formand i Lagtingets Udenrigsudvalg og medlem af Finansudvalget. Midlertidigt folketingsmedlem for Sambandsflokkurin på Færøerne 4. dec. – 15. dec. 2007 (stedfortræder for Edmund Joensen).

Den 24. september 2008 blev Kaj Leo Johannesen lagmand i det færøske landsstyre.

Kaj Leo Johannesen er skibsfører og tidligere medindehaver af et stort færøsk fiskeeksportforetagende. Han lægger blandt andet vægt på at udvide Færøernes tilknytning internationalt, og ønsker et betydelig tættere færøsk forhold til EU.

Fodbold og håndbold 
Kaj Leo Johannesen er også en tidligere færøsk landsholdsspiller i fodbold. Han spillede 4 landskampe for Færøernes A-landshold i 1991 og 1992, heriblandt i kvalifikationerne til EM 1992 og VM 1994. Han var reservemålmand i 18 landskampe, også i den berømte EM-kvalifikationskamp i Landskrona, Sverige, da Færøerne slog Østrig 1-0.
Han var i mange år målmand for HB Tórshavn og blev færøsk mester i 1988, 1990 og 1998. Han var for en periode indehaver af rekorden for flest spillede kampe for HB (299).

I 2017 blev han formand for Færøernes mest vindende fodboldklub, HB Tórshavn.

Kaj Leo Johannesen er også tidligere håndboldspiller. Hann spillede 163 kampe for Kyndil og skorede 625 mål.

Referencer

Eksterne henvisninger 
 

Lagmænd fra Færøerne
Lagtingsmedlemmer fra Færøerne
Politikere fra Sambandsflokkurin
Fodboldspillere fra Færøerne
Fodboldlandsholdsspillere fra Færøerne
Personer i Kraks Blå Bog
Personer fra Thorshavn
Håndboldspillere fra Færøerne
Sindh

Sindh er en af Pakistans fire provinser.

Hovedstaden er Hyderabad. Hovedsprogene er sindhi og urdu. Den største by i Sindh er Karachi.

Navnet stammer fra samme rod som Indus, provinsens vigtigste flod.

Ruinerne af den vigtige oldtidsby (ca. 2000 f.v.t.) Mohenjo-Daro, der er på UNESCOs verdensarvsliste, ligger i Sindh. Provinsen var den første del af det indiske subkontinent, der faldt til muslimerne (c. 700 e.v.t.) og er næsten helt muslimsk i dag.

Eksterne henvisninger 

Pakistan
Skardu

Skardu er den største by i Baltistan-distriktet i den pakistanske del af Jammu og Kashmir.

Byen ligger på Indus, syd for Karakoram og er et turist- og bjergbestigercentrum om sommeren. De oprindelige indbyggerne er af tibetansk afstamning og blev muslimer i det 16. århundrede.

Byer i Pakistan
Palle Weis

Palle Grønbæk Weis (født 21. marts 1964) er cand.mag. i historie og Østeuropastudier og er kulturredaktør på Jyllands-Posten siden 2010. Fra 2004 til 2010 var han ansvarshavende chefredaktør på Dagbladet Information. 

Weis var i 1992-1995 oversætter, anmelder og skribent på Politiken, hvorefter han var redaktør på forlaget Samfundslitteratur frem til 1997. Fra 1997-2004 var han redaktør på Kristeligt Dagblad.

Han er uddannet fra Roskilde Universitet, Københavns Universitet, Poznań Universitet, Polen og Durham University, England.

Chefredaktører fra Danmark
Journalister ved Politiken
Personer i Kraks Blå Bog
SL fonden

SL Fonden er en erhvervsdrivende fond, der har som formål at udgive og sælge bøger.

SL Fonden har en forlagsdivision med Samfundslitteratur i spidsen. SL forlagene består derudover af Roskilde Universitetsforlag, Biofolia, Nyt fra Samfundsvidenskaberne, Forlaget Ajour, Kompendieforlaget, Forlaget Metropol, Forlaget UCC og CBS Press.

Forlagene udgiver især lærebøger inden for organisation og ledelse, kommunikation og medier, studieteknik, metode og videnskabsteori, sygepleje, pædagogik. Desuden bøger om samfund og debat, til læreruddannelsen, til sociale fag, samt kompendier til medicin og jura.

Academic Books (tidl. SL Books) er fondens anden division. Academic Books er en studieboghandel, der udover en internetboghandel har butikker på Copenhagen Business School, Roskilde Universitet, Søndre Campus (Københavns Universitet Amager), Nørre Campus (Det Sundhedsvidenskabelige Fakultet - KU), Frb. Campus (Det Natur- og Biovidenskabelige Fakultet - KU), City Campus (Det Samfundsvidenskabelige Fakultet - KU), Campus Carlsberg og Odense Campus (SDU).

Butikkerne sælger primært faglitteratur til studerende og dansk erhvervsliv.

Fonden blev grundlagt af studerende i 1967 og bliver ledet af en bestyrelse med nuværende og tidligere studerende.

Eksterne henvisninger 
 Samfundslitteraturs hjemmeside
 Academic Books hjemmeside

Forlag fra Danmark
Manipur

Manipur er en lille delstat i Nordøstindien.

Hovedstaden er Imphal. Der er flere etniske grupper i delstaten, hvoraf den vigtigste er Meteierne, et sino-tibetansk folk. Cirka 45% af indbyggerne er hinduer, 35% er kristne (udsædvanligt højt for Indien), og der er muslimske og animistiske mindretal.

Manipur var et fyrstedømme under det britiske Raj. Under 2. verdenskrig var der hårde kampe i området mellem japanerne i Burma og briterne i Indien, i hvilket Boses antibritiske Indian National Army også deltog. Manipur blev indlemmet i Republikken Indien i 1949 og blev ophøjet til fuld delstat i 1972.

Delstater i Indien
Son of Frankenstein

Son of Frankenstein (Frankensteins søn) er en film fra 1939, instrueret af Rowland V. Lee. Den er tredje film i serien om Frankensteins monster efter Frankenstein og Bride of Frankenstein, begge instrueret af James Whale. 

Filmen har Basil Rathbone i hovedrollen som Wolf Frankenstein (søn af den første og anden films monsterskaber), der flytter til sin slægts hjemstavn, til trods for at familienavnet ikke er velset i denne by, med sin familie for at genrejse respekten for sit slægtsnavn. Det skal dog gå noget anderledes inden filmen er forbi. Udover at denne film var den sidste med Boris Karloff i rollen som monsteret introducerede filmen også en ny figur, Ygor, spillet af Bela Lugosi. Denne karakter var så velspillet at den, sine steder, stjæler billedet fra de andre medvirkende, der ellers giver fine præstationer.

Eksterne henvisninger 
 

Amerikanske film fra 1939
Gyserfilm fra USA
Sort-hvide film fra USA
Frankenstein film
Varanasi

Varanasi (tidligere Benares og Kashi) er en af hinduismens helligste byer. Den ligger på Ganges i den nuværende indiske delstat Uttar Pradesh.

Byen er meget gammel. Langs flodbreden finder man ghater – stentrapper, der går ned til vandet – som er mål for pilgrimsfærd. Bader man sig i Ganges ved Varanasi, bliver ens synder tilgivet. Andre ghater anvendes til ligbrænding, for dør man i byen, undslipper man genfødselens cyklus. Ofte minder de om gudernes handlinger: Fx ved Manikamika Ghat ledte Shiva efter en ørering (manik). Mange blev bygget (eller genbygget) af Marathaerne i det 18. århundrede. For nylig blev en bygget af kongen af Nepal.

Andre religioner holder også byen for hellig. Buddha gav sin første prædiken, Benares-talen, i Sarnath-parken. En af jainismens hellige figurer, en tirthankara, siges at havde været født i Varanasi.

Se også 

Hinduisme
Buddhisme
Daz Sampson

Darren "Daz" Sampson (født 28. november 1974 i Stockport) er en engelsk danceproducer og sanger, der deltog i Eurovision Song Contest 2006 i Grækenland. Han sang sangen Teenage Life og endte på en 19. plads med 25 point.

Musikproducere fra Storbritannien
Sangere fra England
Storbritanniens Eurovision Song Contest-deltagere
Deltagere ved Eurovision Song Contest 2006
Alexander Valley AVA

Alexander Valley AVA ligger i Sonoma County, nord for byen Healdsburg i Californien og inden for det område, der kaldes San Francisco Bay Area. Dalen ligger også inden for det, der kaldes Wine Country regionen, som et et område i det nordlige Californien, kendt for sin vindyrkning. Dalen er omkring 35 km lang og 3-11 km bred. AVA’et omfatter ca 35.000 hektar, og omkring 7.000 af disse er tilplantet med vin.

Russian River løber gennem dalen, og på begge sider af denne ligger adskillige vingårde og vinproducenter, omkring 40 i alt. Den mest benyttede drue i dalen er cabernet sauvignon, men der dyrkes også zinfandel, merlot, chardonnay, Sauvignon Blanc og viognier m.fl. Blandt områdets mere kendte vingårde og -producenter er Alexander Valley Vineyards, Geyser Peak Winery, Robert Young Estate Winery og Silver Oak Cellars.

Dalen har haft sin AVA godkendelse siden 1984.

Eksterne referencer 
 Om Alexander Valley hos Appellation America.com
 Hjemmeside for Organisationen af vvindyrkere i Alexander Vallley

USA's vindistrikter
Renault F3P

F3P var en tidligere benzinmotor fra Renault med en slagvolume på 1,8 liter (1794 cm3).

Motoren havde 4 cylindre og 2 ventiler pr. cylinder, og fandtes i en udgave med monopoint indsprøjtning og en udgave med multipoint indsprøjtning.

Motoren blev anvendt i flere forskellige modeller, bl.a. Renault 19, Clio og Laguna.

Med overgangen fra Renault 19 til Mégane i 1996, overgangen fra Clio I til II i 1998 og faceliftet af Laguna i 1998 blev F3P gradvist afløst af nyere 16-ventilede konstruktioner, som f.eks. K4M på 1,6 liter og F4P på 1,8 liter.

Bilmotorer
Rutherford AVA

Rutherford AVA er et American Viticultural Area (AVA) i Californien, USA. Rutherford AVA ligger for hele områdets vedkommende inden for grænserne af Napa Valley AVA omkring byen Rutherford i Napa Valley.

Området er især kendt for den effekt omgivelserne og jordbunden (terroir) har på især cabernet sauvignon druen. Jordbunden består af grus, lermuld, sand og vulkanske aflejringer. AVA’et dækker kun ca. 3.300 hektar, men er et af Napa Valleys mest berømte underområder. Området fik sin AVA godkendelse i 1993.

Blandt de kendte vingårde i AVA’et er Beaulieu Vineyards, Rutherford Hill Winery og det nu nedlagte Inglenook Winery, der blev grundlagt af en finsk skibskaptajn allerede i 1879, og som i dag drives under navnet Rubicon Estate, der ejes af filminstruktøren Francis Ford Coppola. Rutherford Hill Winery har specialiseret sig i vin på merlot druer, selv om cabernet sauvignon ellers er områdets foretrukne drue. Udover disse to druesorter, dyrkes der et udvalg af både røde og grønne druer, fx malbec, petit verdot, pinot noir, zinfandel, cabernet franc, chardonnay m.fl.

Eksterne referencer 
Beskrivelse af AVA’et fra Appellation America.com

USA's vindistrikter
Storkyrkan

Sankt Nikolai Kyrka eller Storkyrkan er en kirke i Gamla Stan i Stockholm i Sverige. Storkyrkan blev første gang nævnt skriftligt i 1279. Da Stockholm blev et stift i 1942, blev Storkirken en bispekirke, ikke en domkirke. Det betød, at kirken i mange år efter 1942 blev administreret som en sognekirke, ikke som en domkirke. Kirken omtales som Storkirken, ikke som Stockholms Domkirke.

Indretning og brug 

Der er mange gudstjenester og koncerter i kirken. Interiøret indeholder unikke kunstgenstande; mest berømt er statuen af Skt. Jørgen og Dragen skåret i træ af Bernt Notke i 1489.

Sognepræster siden 1943 
Gennem flere hundrede år var sognepræsten (kyrkoherden) ved Storkyrkan leder af Stockholms Konsistorium. Fra 1622 til 1989 var titlen pastor primarius. Derefter blev titlen domprovst (domprost).
  
Pastor primarius:
 1943 – 1958: Olle Nystedt
 1959 – 1970: Åke Zetterberg
 1970 – 1972: Åke Kastlund
 1972 – 1979: Lars Carlzon (biskop 1979-1984)
 1980 – 1985: Ludvig Jönsson
 1986 – 1989: Gösta Wrede
  
Domprovster:
 1990 – 1998: Caroline Krook (biskop 1998-2009)
 1999 – 2001: Tony Guldbrandzén
 2001 – 2003: Lennart Koskinen
 2003 – 2006: Hakon Långström
 2006 – nu: Åke Bonnier

Menigheden 
I 1989 blev Storkirkens menighed (Nicolai församling) slået sammen med Klara menighed (Sankta Clara församling) og Jakobs menighed (Sankt Jacobs församling). Den nye menighed hedder domkirkemenigheden (Stockholms domkyrkoförsamling).

Kirkemøder 
Sjælekoret blev opført i 1420'erne. Fra 1582 til 1834 holdt den svenske præstestand sine kirkemøder i Storkirkens sjælekor. Fra 1778 var Storkirkens pastor primarius (ligesom bisperne) født medlem (med stemmeret) af kirkemødet.

Som rigskonsistorium (consistorium regni) var kirkemødet den øverste domstol i kirkelige sager. Rigskonsistoriet dømte bl.a. i sager om ægteskaber, i sager om stridigheder mellem præsterne, i sager om stridigheder mellem præster og sognebørn og i sager om forfremmelser.
   
Frem til 1866 var kirkemødet præstestandens repræsentation i standsrigsdagen.

Billedgalleri

Se også 
 Olav den Helliges hjelm og sporer, krigsbytte fra Syvårskrigen tidligere opbevaret i kirken

Eksterne henvisninger 

Bygninger, konstruktioner og anlæg i Stockholm
Domkirker i Sverige
Kroningskirker
Bølget bunke

 
Bølget bunke (Deschampsia flexuosa) er et 25-70 cm højt græs, der vokser på heder og i skov på morbund.

Beskrivelse 
Bølget bunke er en flerårig urt med en tueformet vækst. Stænglerne er oprette til overhængende med spredtstillede blade fra hvert "knæ". Bladene er linjeformede, smalle og flade eller lidt rendeformede. Bladranden er hel, men med skarp kant. Oversiden er græsgrøn og ru, mens undersiden er lidt lysere.

Blomstringen sker i juni-juli, hvor man ser blomsterne sidde samlet i endestillede, åbne toppe, der består af småaks med parvise blomster. De enkelte blomster mangler kron- og bægerblade, og deres stak rager kun lidt frem. Frugterne er nødder.

Rodnettet består af mange, tætsiddende trævlerødder.

Højde x bredde og årlig tilvækst: 0,50 x 0,30 m (50 x 30 cm/år).

Voksested 

Arten findes udbredt over det meste af Europa (inklusive Danmark, hvor den er meget almindelig), Nordafrika og Asien. Desuden er den naturaliseret i Nordamerika og Sydamerika (Argentina og Chile). Overalt foretrækker den et lysåbent voksested på sur bund med et lavt kvælstofindhold.

Ved Stadil Fjord findes den sammen med bl.a. alm. kællingetand, mosebølle, revling, alm. svinemælk, engrørhvene, gåsepotentil, hedelyng, klokkelyng, kragefod, krybende pil, lysesiv, nyserøllike, opret potentil, rød svingel, smalbladet kæruld, trævlekrone og øret pil.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Ukrudtsplanter
Bunke-slægten
Grønlands flora
Christian Rovsing

Christian Foldberg Rovsing (født 2. november 1936 i Rødovre) er en dansk ingeniør, erhvervsmand og medlem af Europa-Parlamentet for det Konservative Folkeparti 1989-2004 og 2007-2009.

Professionel karriere 
Christian Rovsing blev cand. polyt. fra DTH i 1961 og arbejdede derefter for IBM i Sverige, USA og Frankrig 1961-63. I 1963 oprettede han firmaet Christian Rovsing A/S i sine forældres kælder og var direktør for det til dets konkurs i 1984. Herefter oprettede han firmaet Chr. F. Rovsing A/S, som han siden har været direktør for. Han har desuden været direktør for Mobicom A/S  1989-92. 

Han blev omkring 1970 kendt som rumfartsekspert i tv under månelandingerne. Han blev tildelt Teknologiprisen i 1982 og IEEE Centennial Medal i 1984. Christian Rovsing er desuden protektor for Experimenterende Danske Radioamatører og æresmedlem af Dansk Selskab for Rumfartsforskning.

Politisk karriere 
Rovsing er født og opvokset i Rødovre og var 1966-72 medlem af Rødovre kommunalbestyrelse og sad  1974-78 i Københavns Amtsråd, begge steder valgt for det Konservative Folkeparti.

Efter nogle år uden for politik bl.a. som suppleant til Folketinget i 1987-90 blev han i 1989 valgt til Europa-Parlamentet, hvor han sad til 2004. Ved valget i 2004 blev han valgt som suppleant for Gitte Seeberg og trådte til, da hun i november 2007 blev valgt til Folketinget. I Europaparlamentet var han medlem af udenrigsudvalget og delegationen for forbindelserne med Golfstaterne, herunder Yemen.

Eksterne kilder/henvisninger 
 

Ingeniører fra Danmark
Erhvervsfolk fra Danmark
Politikere fra Det Konservative Folkeparti
Medlemmer af Europa-Parlamentet fra Danmark 1989-1994
Medlemmer af Europa-Parlamentet fra Danmark 1994-1999
Medlemmer af Europa-Parlamentet fra Danmark 1999-2004
Medlemmer af Europa-Parlamentet fra Danmark 2004-2009
Personer fra Rødovre
Porfyr

Porfyr kan henvise til:

 Porfyr (filosof) – ca. 232-305?, en syrisk filosof, nyplatoniker og Plotins mest fremstående elev.
 Porfyr (bjergart) – en bjergart
Rohde

Rohde kan henvise til flere personer:

 Christiane Rohde (født 1944) – skuespiller
 Frederik Rohde (1816-1886) – maler
 Henning Rohde (1910-1997) – skuespiller og chef ved Det Kongelige Teater
 Jens Rohde (født 1970) – tidligere politiker og radiodirektør
 Johan Rohde (1856-1936) – maler og litograf
 Jokum Rohde (født 1970) – forfatter og dramatiker

se også 
 Desuden findes
 Rohde – en bebyggelse i Skjørring Sogn i Østjylland
 Lignende efternavne
 Rode
 Rhode
 Roth

Danske efternavne
Nedertyske efternavne
Cylinder (motordel)

En cylinder er en af de centrale dele af en stempelmotor og er det område, som et stempel bevæger sig i. Almindeligvis er flere cylindre arrangeret ved siden af hinanden i en motorblok, som typisk er støbt af aluminium eller støbejern, før den bearbejdes med præcisions-fræsning. Cylindrerne kan være monteret med cylinderforinger af et hårdere metal, eller have fået en slidstærk belægning så som Nikasil. Man har forsøgt at lave keramiske cylinderforinger, indtil videre uden succes, undtagen i lavhastigheds "oliefrie" dampmaskiner. En cylinders volumen er dens tværsnitsareal, dvs. radius (det halve af cylinderdiameter) gange radius gange pi  gange den distance, som stemplet bevæger sig inde i cylinderen (slaglængden). Med andre ord er formlen for volumeberegningen: π * r^2 * h (højden), hvor π = 3,14. Motor-volumen er volumen af en cylinder gange antallet af cylindre i motoren. 

Et stempel tætnes af flere metal-stempelringe som sidder rundt om stemplet i inddrejede spor; typisk er der to stempelringe til kompressions-forsegling og en til olie-forsegling (I dampmaskiner bruges kun kompressions-forseglingsringe, af hvilke der kan være fra to til fem på stemplet; der opretholdes sædvanligvis en fin olietåge i den damp, der arbejder i cylinderen). Ringene presser mod cylinderforingens hårde væg og glider på en tynd film af smøreolie, som er afgørende nødvendig for at forhindre motoren i at sætte sig fast. Denne kontakt, og den derved resulterende slitage, forklarer behovet for en hård overflade på cylinderens inderside.  Tilkørsel af en motor er en proces, hvorved små ujævnheder i metallet efter fremstillingen skånsomt udjævnes. En motorrenovering eller omboring er en proces, hvorved cylindrerne udfræses til en anelse større diameter, og nye stempler og stempelringe isættes.

Motordele
Baum und Pferdgarten

Baum und Pferdgarten er et dansk modehus, der blev grundlagt i 1999 af de to designere Rikke Baumgarten og Helle Hestehave. Virksomheden er siden vokset og Baum und Pferdgarten er i dag på markedet i mere end 20 lande verden over og sælges bl.a. i butikker og stormagasiner i København, London, Paris, New York, Los Angeles, Hong Kong og Tokyo.

I 2009 indgav det konkursbegæring, men det blev reddet af Bruuns Bazar A/S, der overtog aktiemajoriteten.

Eksterne henvisninger 
Officiel hjemmeside

Beklædningsvirksomheder i Danmark
Etableret i 1999
Peter Juel-Jensen

Peter Juel-Jensen (født 18. maj 1966 i Rønne) er folkeskolelærer og medlem af Folketinget for Venstre på Bornholm valgt i Bornholms Storkreds siden 13. november 2007.

Baggrund 
Peter Juel-Jensen er søn af tidligere borgmester i Aakirkeby Birthe Juel-Jensen og tidligere direktør Jens Juel-Jensen. Han gik i skole på Søndermarksskolen og har været udvekslingsstudent i Kennewich, Washington 1983/84. Han aftjente sin værnepligt i Livgarden i 1987, er uddannet sergent i 1988 og reserveofficer i 1989. Han blev premierløjtnant i 1996. Folkeskolelæreruddannelsen tog han på Hjørring Seminarium 1996-2000. Siden 2000 har han været ansat på Aavangsskolen i Rønne og på Østermarie Skole, hvor han senest var viceskoleinspektør. 

Han er skilt fra Lena Buus Larsen (født 1973), med hvem han har to sønner og en datter.

Politisk karriere 
Hans politiske karriere begyndte i Aakirkeby Kommune, hvor han blev medlem af kommunalbestyrelsen i 2001. Samme år blev han medlem af Bornholms Amtsråd. I 2002 blev han medlem af Bornholms Regionsråd (senere kommunalbestyrelse), hvor han sad i teknik- og miljøudvalget og erhvervs- og arbejdsmarkedsudvalget. Han udtrådte af kommunalbestyrelsen 29. november 2007.

Noter

Eksterne henvisninger 
 

Nuværende folketingsmedlemmer fra Venstre
Folketingsmedlemmer i 2000'erne
Personer fra Rønne
Folketingsmedlemmer i 2010'erne
Officerer fra Danmark
Lærere fra Danmark